CELEX: 32017R2011
Language: mt
Date: 2017-11-09 00:00:00
Title: Regolament ta' Implimentazzjoni tal-Kummissjoni (UE) 2017/2011 tad-9 ta' Novembru 2017 li jemenda r-Regolament (KE) Nru 951/2007 li jistabbilixxi r-regoli tal-implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill

10.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 292/55
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/2011
   tad-9 ta' Novembru 2017
   li jemenda r-Regolament (KE) Nru 951/2007 li jistabbilixxi r-regoli tal-implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat (1), u b'mod partikolari l-Artikolu 12(1) tiegħu,
   Billi:
   
               (1)
            
            
               Il-Kummissjoni adottat ir-Regolament (KE) Nru 951/2007 (2) li jistabbilixxi r-regoli tal-implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill (3).
            
         
               (2)
            
            
               Permezz tar-Regolament ta' Implimentazzjoni tal-Kummissjoni (UE) Nru 435/2011 (4), minħabba d-dewmien biex jinbdew il-programmi ta' kooperazzjoni transfruntiera tal-Istrument Ewropew ta' Viċinat u Sħubija, il-fażi ta' implimentazzjoni tal-proġetti stipulati fil-punt (b) tal-Artikolu 43(2) tar-Regolament (KE) Nru 951/2007 ġiet estiża mill-31 ta' Diċembru 2014 sal-31 ta' Diċembru 2015. Permezz tar-Regolament ta' Implimentazzjoni tal-Kummissjoni (UE) Nru 1343/2014 (5), il-fażi tal-għeluq u d-dispożizzjonijiet rilevanti stabbiliti fil-paragrafu (1), il-punt (c) tal-paragrafu (2) u l-paragrafu (3) tal-Artikolu 43 tar-Regolament (KE) Nru 951/2007 ġew adattati kif meħtieġ u ġew estiżi sal-31 ta' Diċembru 2017.
            
         
               (3)
            
            
               Sabiex tingħata ċertezza legali għall-pajjiżi parteċipanti, huwa xieraq li jiġu stabbiliti l-arranġamenti u l-proċeduri speċifiċi għall-għeluq u għar-rinunzji mill-Awtoritajiet Konġunti ta' Amministrazzjoni, li jirrispettaw il-prinċipji tat-trattament ugwali, tat-trasparenza, tal-ġestjoni finanzjarja tajba u tal-proporzjonalità.
            
         
               (4)
            
            
               L-Awtorità Konġunta ta' Amministrazzjoni tista', f'każijiet speċifiċi li jridu jiġu identifikati fi struzzjonijiet xierqa mill-Kummissjoni u f'konformità mal-prinċipji tal-ġestjoni finanzjarja tajba u tal-proporzjonalità, tirrinunzja għal ordni ta' rkupru mingħajr l-approvazzjoni minn qabel tal-Kummissjoni.
            
         
               (5)
            
            
               L-iskadenza tal-31 ta' Diċembru 2017 kif stipulata fir-Regolament (KE) Nru 951/2007, kif emendat, ma tistax tintlaħaq minħabba l-akkumulazzjoni tad-dewmien u l-kumplessità tal-proċess tal-għeluq. Dik l-iskadenza jenħtieġ għalhekk li tiġi estiża sa 36 xahar mis-sottomissjoni tar-rapport finali.
            
         
               (6)
            
            
               Jenħtieġ li jiġi rikonoxxut li l-Kummissjoni tista' tiġi mwaqqfa milli tirrispetta l-iskadenza għall-għeluq ta' programmi operattivi konġunti f'każ ta' investigazzjonijiet ġudizzjarji u oħrajn u ta' forza maġġuri.
            
         
               (7)
            
            
               Sabiex tiġi żgurata l-applikazzjoni immedjata tal-miżuri previsti f'dan ir-Regolament, dan ir-Regolament jenħtieġ li jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
         
               (8)
            
            
               Il-miżuri stipulati f'dan ir-Regolament huma skont l-opinjoni tal-Kumitat stabbilit bir-Regolament (UE) Nru 232/2014.
            
         
               (9)
            
            
               Ir-Regolament (KE) Nru 951/2007 għaldaqstant jenħtieġ li jiġi emendat skont dan,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 951/2007 huwa emendat kif ġej:
   
               (1)
            
            
               fl-Artikolu 27, il-paragrafu 5 huwa sostitwit b'dan li ġej:
               “5.   L-Awtorità Konġunta ta' Amministrazzjoni għandha teżerċita diliġenza xierqa sabiex tiżgura r-rimborż fi żmien sena wara l-ħruġ tal-ordni ta' rkupru. B'mod partikolari, hija għandha tiżgura li t-talba tkun ċerta, ta' ammont fiss u dovuta. Meta l-Awtorità Konġunta ta' Amministrazzjoni tkun qed tippjana li tirrinunzja għall-irkupru ta' dejn stabbilit, hija għandha tiżgura li r-rinunzja tkun kif suppost u tkun konformi mal-prinċipji tal-ġestjoni finanzjarja tajba u tal-proporzjonalità. Id-deċiżjoni ta' rinunzja trid tiġi ssostanzjata u trid tiġi ppreżentata lill-Kummissjoni u lill-Kumitat Konġunt ta' Monitoraġġ għall-approvazzjoni minn qabel. Abbażi ta' struzzjonijiet xierqa tal-Kummissjoni, l-approvazzjoni minn qabel tal-Kummissjoni tista' ma tkunx meħtieġa”;
            
         
               (2)
            
            
               L-Artikolu 43 huwa emendat kif ġej:
               
                           (a)
                        
                        
                           il-paragrafu 1 huwa sostitwit b'dan li ġej:
                           “1.   Il-perjodu ta' eżekuzzjoni ta' kull programm operazzjonali konġunt għandu jibda l-aktar kmieni fid-data tal-adozzjoni tal-programm operazzjonali konġunt mill-Kummissjoni u jintemm mhux aktar tard minn 36 xahar wara l-preżentazzjoni tar-rapport finali.”;
                        
                     
                           (b)
                        
                        
                           il-punt (c) tal-paragrafu 2 huwa sostitwit b'dan li ġej:
                           
                                       “(c)
                                    
                                    
                                       fażi ta' għeluq finanzjarju tal-programm operazzjonali konġunt li tinkludi l-għeluq finanzjarju tal-kuntratti kollha konklużi bħala parti mill-programm, l-evalwazzjoni ex post tal-programm, is-sottomissjoni tar-rapport finali u l-ħlas finali jew l-irkupru finali mill-Kummissjoni. Din il-fażi għandha tintemm mhux aktar tard minn 36 xahar wara l-preżentazzjoni tar-rapport finali.”;
                                    
                                 
                     
         
               (3)
            
            
               fl-Artikolu 46, huwa miżjud il-paragrafu 3 li ġej:
               “3.   Meta l-Awtorità Konġunta ta' Amministrazzjoni ma tkunx setgħet tiddikjara lill-Kummissjoni l-ammonti finali minħabba:
               
                           (a)
                        
                        
                           proġetti li jkunu ġew sospiżi minn proċediment legali jew minn appell amministrattiv li jkollhom effett sospensiv; jew
                        
                     
                           (b)
                        
                        
                           raġunijiet ta' forza maġġuri li jaffettwaw b'mod serju l-implimentazzjoni tal-programm kollu jew ta' parti minnu;
                        
                     id-data ta' tmiem il-perjodu ta' eżekuzzjoni kif stabbilita fil-paragrafu 1 tal-Artikolu 43 ma għandhiex tapplika għall-parti tal-programm ikkonċernata mill-punti (a) jew (b) ta' dan il-paragrafu.”
            
         Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 77, 15.3.2014, p. 27.
   
      (2)  Ir-Regolament tal-Kummissjoni (KE) Nru 951/2007 tad-9 ta' Awwissu 2007 li jistabbilixxi r-regoli ta' l-implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill li jistabbilixxi dispożizzjonijiet ġenerali għat-twaqqif ta' Strument Ewropew ta' Viċinat u Sħubija (ĠU L 210, 10.8.2007, p. 10).
   
      (3)  Ir-Regolament (KE) Nru 1638/2006 tal-Parlament Ewropew u tal-Kunsill tal-24 ta' Ottubru 2006 li jistabbilixxi dispożizzjonijiet ġenerali għat-twaqqif ta' Strument Ewropew ta' Viċinat u Sħubija (ĠU L 310, 9.11.2006, p. 1).
   
      (4)  Ir-Regolament ta' Implimentazzjoni tal-Kummissjoni (UE) Nru 435/2011 tal-5 ta' Mejju 2011 li jemenda r-Regolament (KE) Nru 951/2007 li jistabbilixxi r-regoli ta' implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill (ĠU L 118, 6.5.2011, p. 1).
   
      (5)  Ir-Regolament ta' Implimentazzjoni tal-Kummissjoni (UE) Nru 1343/2014 tas-17 ta' Diċembru 2014 li jemenda r-Regolament (KE) Nru 951/2007 li jistabbilixxi r-regoli ta' implimentazzjoni tal-programmi ta' kooperazzjoni transkonfinali ffinanzjati fil-qafas tar-Regolament (KE) Nru 1638/2006 tal-Parlament Ewropew u tal-Kunsill (ĠU L 363, 18.12.2014, p. 75).